b'\n_START_ARTICLE_\nRudolf Habsbur\xc5\xa1ko-Lotarin\xc5\xa1ki (prestolonaslednik)\n_START_SECTION_\nOzadje\n_START_PARAGRAPH_\nRudolf se je rodil v gradu Laxenburg v bli\xc5\xbeini Dunaja kot sin cesarja Franca Jo\xc5\xbeefa I. in njegove \xc5\xbeene cesarice Elizabete. Pod vplivom mentorja Ferdinanda von Hochstetterja, ki je pozneje postal prvi nadzornik cesarskega muzeja naravne zgodovine, je Rudolf razvil zanimanje za naravoslovne znanosti. \xc5\xbde zgodaj je za\xc4\x8del zbirati minerale. Velik del te zbirke je po njegovi smrti dobila fakulteta za kmetijstvo na Dunaju._NEWLINE_Rudolfa so najprej vzgajali skupaj s starej\xc5\xa1o sestro Gizelo, s katero sta si bila zelo blizu. Ko je dopolnil \xc5\xa1est let, je bil lo\xc4\x8den od sestre, saj so ga za\xc4\x8deli pripravljati kot bodo\xc4\x8dega cesarja. To ni spremenilo njunega odnosa, saj je Gizela \xc5\xa1e zmeraj ostala v bli\xc5\xbeini. Do dokon\xc4\x8dne lo\xc4\x8ditve je pri\xc5\xa1lo \xc5\xa1ele, ko je zapustila Dunaj po poroki s princem Leopoldom Bavarskim._NEWLINE_\xc5\xa0estletnega Rudolfa je najprej vzgajal Leopold Graf Gon\xc2\xaddre\xc2\xadco\xc2\xadur\xc2\xadt, ki pa ga je prebujal s pi\xc5\xa1tolo, pogosto pa ga je po ve\xc4\x8d ur pu\xc5\xa1\xc4\x8dal samega v gozdu in na de\xc5\xbeju. To je imelo mo\xc4\x8dan vpliv nanj, saj je postal tih, plah, resen in tudi precej slaboten. Njegova mama cesarica Elizabeta je zahtevala drugega vzgojitelja in zamenjavo tudi dosegla, vendar je bila \xc5\xa1koda \xc5\xbee narejena. Od leta 1877 ga je u\xc4\x8dil grof Karl von Bombelles, ki je pred tem vzgajal Rudolfovo teto, cesarico Charlotte Mehi\xc5\xa1ko._NEWLINE_V nasprotju z zelo konzervativnim o\xc4\x8detom je imel Rudolf liberalne poglede, s \xc4\x8dimer je bil bli\xc5\xbeje materi. Kljub temu je imel tudi z njo v\xc4\x8dasih zelo napet odnos. Rudolf je simpatiziral z Mad\xc2\xad\xc5\xbea\xc2\xadri in razumel nji\xc2\xadho\xc2\xadve zah\xc2\xadte\xc2\xadve v pomla\xc2\xaddi na\xc2\xadro\xc2\xaddov leta 1848. Zaradi svojih liberalnih prepri\xc4\x8danj je v ple\xc2\xadmi\xc5\xa1\xc2\xadkih in cerk\xc2\xadve\xc2\xadnih kro\xc2\xadgih ve\xc2\xadljal za upor\xc2\xadni\xc2\xadka in ce\xc2\xadlo re\xc2\xadvo\xc2\xadluci\xc2\xado\xc2\xadnar\xc2\xadja.\n_START_SECTION_\nZakon\n_START_PARAGRAPH_\n10. maja 1881 se je Rudolf v avgu\xc5\xa1tinski cerkvi na Dunaju poro\xc4\x8dil s princeso \xc5\xa0tefanijo Belgijsko, h\xc4\x8derko belgijskega kralja Leopolda II. Njun zakon je bil sprva sre\xc4\x8den, do rojstva edinega otroka, nadvojvodinje Elizabete 2. septembra 1883, pa sta se \xc5\xbee precej oddaljila. Rudolf je za\xc4\x8del popivati, imel pa je tudi ve\xc4\x8d ljubic, zato je hotel pisati pape\xc5\xbeu Leonu XIII., da bi razveljavil njegov zakon s \xc5\xa0tefanijo. Cesar je to odlo\xc4\x8dno prepovedal.\n_START_SECTION_\nAfera in samomor\n_START_PARAGRAPH_\nLeta 1887 je Rudolf kupil lovski dvorec Mayerling. Konec leta 1888 je 30-letni prestolonaslednik spoznal 17-letno baronico Marie Vetsera, ki je bila bolj poznana po angle\xc5\xa1kem imenu Mary. Z njo se je zapletel v razmerje. Po uradnih poro\xc4\x8dilih naj bi Franc Jo\xc5\xbeef zahteval, da ga prekineta, zato sta sklenila samomorilni pakt: Rudolf je v Mayerlingu ljubico najprej ustrelil v glavo, nato pa je ubil \xc5\xa1e sebe. Dvor je uradno razglasil, da je bil Rudolf v \xc4\x8dasu samomora v stanju du\xc5\xa1evnega neravnovesja, s \xc4\x8dimer so dobili dovoljenje za njegov pokop v rimokatoli\xc5\xa1ki kripti kapucinske cerkve na Dunaju. Marijino telo so sredi no\xc4\x8di pretihotapili iz Mayerlinga in ga skrivno pokopali na va\xc5\xa1kem pokopali\xc5\xa1\xc4\x8du v Heiligenkreuzu. Cesar je Mayerling spremenil v karmeli\xc4\x8danski samostan. Glavni oltar se nahaja na mestu, kjer je usodnega dne stala postelja in kjer je Rudolf ustrelil najprej ljubico, nato pa \xc5\xa1e sebe. Tam nune \xc5\xa1e danes vsak dan molijo tudi za Rudolfovo du\xc5\xa1o._NEWLINE_Trenutni nadvojvoda Rudolf, sin nadvojvode Karla Ludvika Avstrijskega (1918-2007), je izpodbijal to razli\xc4\x8dico dogodkov in zatrdil, da so Rudolfa umorili prostozidarji._NEWLINE_Vendar pa so zasebna pisma Marie Vetsera, ki so jih odkrili leta 2015 v sefu v avstrijski banki, razkrila, da sta se z Rudolfom pripravljala na samomor iz ljubezni.\n_START_SECTION_\nPosledice Rudolfove smrti\n_START_PARAGRAPH_\nRudolfova smrt je njegovo mater, cesarico Elizabeto, spravila v obup. Do konca \xc5\xbeivljenja je kot izraz \xc5\xbealovanja nosila obleke \xc4\x8drne ali biserno sive barve in ve\xc4\x8dino \xc4\x8dasa pre\xc5\xbeivela stran od doma na Dunaju. Leta 1898 jo je v \xc5\xbdenevi v \xc5\xa0vici umoril italijanski anarhist Luigi Lucheni._NEWLINE_Z Rudolfovo smrtjo je Franc Jo\xc5\xbeef ostal brez neposrednega mo\xc5\xa1kega dedi\xc4\x8da. Prestolonaslednik je postal njegov mlaj\xc5\xa1i brat, nadvojvoda Karel Ludvik, \xc4\x8deprav je bilo najprej napa\xc4\x8dno sporo\xc4\x8deno, da se je odpovedal svoji pravici do prestola. Leta 1896 je umrl zaradi tifusa, s \xc4\x8dimer je prestolonaslednik postal njegov najstarej\xc5\xa1i sin, nadvojvoda Franc Ferdinand. Atentat nanj leta 1914 je privedel do prve svetovne vojne. Cesar Franc Jo\xc5\xbeef je umrl novembra 1916. Nasledil ga je njegov prane\xc4\x8dak Karel. V za\xc4\x8detku novembra 1918 je na Dunaju pri\xc5\xa1lo do revolucije, ki je privedla do konca cesarstva in izgnanstva cesarja in njegove dru\xc5\xbeine.\n_START_SECTION_\nPredniki\n_START_PARAGRAPH_\n\xe2\x80\x83'